**Eric Arthur Blair** (\* 25. jún 1903, Motihari, India – † 21. január 1950, Londýn, Spojené kráľovstvo), známy pod literárnym pseudonymom **George Orwell**, bol britský novinár a spisovateľ.

Vo svojich dielach za zaoberal totalitárnymi a autoritárskymi režimami. Je autorom viacerých neologizmov, napríklad "veľký brat", "newspeak".

Životopis
---------

### Detstvo

Narodil sa 25. júna 1903 v Motihari (India) v rodine koloniálneho úradníka Richarda, ktorý pracoval v štátnych službách pre Odbor s opiátmi a matky Idy. Jeho rodina patrila do typickej strednej vrstvy. Eric mal 2 sestry - staršiu Marjorie a mladšiu Avril. Matka sa s ním a s jeho sestrami presťahovala do Oxfordshiru v Anglicku. Svojho otca videl opäť až v roku 1907, a aj to iba na pár mesiacov.

Podľa rieky Orwell, ktorá tam preteká, si zvolil svoj pseudonym.

### Štúdium

Keď mal šesť rokov, rodičia ho poslali do malej anglickej školy v Henley, túto školu navštevovala aj jeho sestra. Učitelia ho odporučili do St. Cyprian's School, v Eastbourne, Sussex. Eric získal štipendium, čím zabezpečil, že jeho rodičia boli schopní platiť mu zvyšné školné. Neskôr vyštudoval prestížnu súkromnú strednú školu Eton College.

Po škole v rokoch 1922 až 1927 slúžil v Indickej imperiálnej polícii v Barme (dnes Mjanmarsko).

### Život v Anglicku

V roku 1927 odišiel späť do Anglicka a začal sa živiť ako novinár a esejista. Spočiatku žil ako tulák v najchudobnejších vrstvách Paríža a Londýna. Intenzívne politické a sociálne nepokoje, ktoré sužovali Európu, zmenili Orwella na vášnivého socialistu, odporcu fašizmu, zástancu rovnosti a na spisovateľa.

Už v 30. rokoch napísal niekoľko románov. *A Clergyman's Daughter*, *Keep the Aspidistra Flying*, *Coming Up for Air*, *Road to Wigan Pier*. V týchto knihách opisuje trápenie tých najspodnejších spoločenských vrstiev.

### Španielska občianska vojna

Čoskoro po vypuknutí španielskej občianskej vojny sa do vojny zapojil ako dobrovoľník, bojoval za republikánsku stranu v légiách POUM (Partido Obrero de Unificacion Marxista - sesterská protistalinistická strana nezávislej Labouristickej strany založenej v roku 1935, jej členom sa stal v roku 1938). K tejto strane sa pripojila i jedna trockistická skupina a disidenti z PCE. Vo vojne bojoval ako pešiak.

Prežil nadšenie z fungujúceho španielskeho socialistického štátu, no čoskoro pocítil znechutenie i z intríg a z fanatizmu jednotlivých zložiek ľavice. Stalinisti podporovaní Sovietskym zväzom porazili anarchistov aj POUM a týmto zásahom ukončili revolúciu.

20. mája 1937 bol Orwell postrelený fašistickým ostreľovačom do krku (blízko Huesca), preto musel predčasne opustiť front. Keďže boli spolu s manželkou Eileen zatknutí za členstvo v „Trotskyit", v júni 1937 opustili Španielsko. Neskôr boli prenasledovaní políciou, ktorá zatýkala všetkých členov POUM. O tomto úseku svojho života pojednáva George Orwell v diele *Hold Katalánsku* a v eseji *Wounded by a Fascist Sniper*.

### Druhá svetová vojna

Už v roku 1938 ochorel na tuberkulózu.

Počas vojny bol pevne presvedčený, že nastávajúci kapitalistický systém nemá šancu prežiť. Navrhol a obhajoval rozsiahle zoštátnenie majetku, obmedzenie výsad bohatých, obmedzenie maximálnych príjmov, slobodu kolóniám, avšak úplne odmietal stalinistický socializmus.

Orwell písal články do *The New English Weekly* až do roku 1940. Počas 2. svetovej vojny sa stal členom domobrany a v roku 1941 začal pracovať pre BBC. Tu pracoval na programoch o Indii a Východnej Ázii. Po finančne príťažlivej ponuke prijal miesto v Tribune ako literárny spravodajca. Písal do pravidelnej rubriky „As I Please".

V roku 1944 Orwell dokončil svoju antistalinistickú alegóriu *Zvieracia farma*, ktorá patrí k jeho najznámejším dielam. Dielo bolo publikované nasledujúci rok s veľkým úspechom. Po tejto knihe sa Orwell konečne ocitol finančne zabezpečený. Od roku 1945 sa stal vojnovým korešpondentom a neskôr pravidelne prispieval do Manchester Evening News. Bol blízkym priateľom vydavateľa a majiteľa Davida Astora. Orwellove myšlienky ho silno ovplyvňovali a tým menili smerovanie novín.

Do bojov druhej svetovej vojny sa nezapojil kvôli pretrvávajúcej tuberkulóze.

### Pred smrťou

Po smrti prvej manželky sa presťahoval na škótsky ostrov Jura a tu napísal jedno zo svojich najvýznamnejších diel *1984*, ktoré rovnako ako *Zvieracia farma* kritizuje totalitný systém. V tomto diele poukázal na to, že totalitárny systém je schopný postupne sa byrokratizovať a ovládnuť civilizáciu.

Len niekoľko mesiacov po svadbe so svojou druhou ženou, 21. januára 1950, zomrel v Londýne na tuberkulózu.

Diela
-----

### Eseje

Orwellove eseje sa týkajú nielen politiky, literatúry či kultúry, ale komentujú aj život svojej doby v celej jeho pestrosti. Najväčšia časť jeho esejí pochádza z obdobia vojny. Je všeobecne považovaný za najlepšieho anglického esejistu vôbec. Kompletná zbierka jeho esejí vyšla v štyroch zväzkoch *Collected Essays, Journalism, and Letters*.

* (1940) - *V bruchu veľryby* (angl. Inside the Whale)
* (1965) - *Úpadok anglickej vraždy a iné eseje* (angl. English Murders and Other Essays)
* A Hanging (1931) —
* Shooting an Elephant (1936)
* Charles Dickens (1939)
* Boys' Weeklies (1940)
* Wells, Hitler and the World State (1941)
* The Art of Donald McGill (1941)
* Looking Back on the Spanish War (1943)
* W. B. Yeats (1943)
* Benefit of Clergy: Some notes on Salvador Dali (1944)
* Arthur Koestler (1944)
* Notes on Nationalism (1945)
* How the Poor Die (1946)
* Politics vs. Literature: An Examination of Gulliver's Travels (1946)
* Politics and the English Language (1946)
* Second Thoughts on James Burnham (1946)
* Decline of the English Murder (1946)
* Some Thoughts on the Common Toad (1946)
* A Good Word for the Vicar of Bray (1946)
* In Defence of P. G. Wodehouse (1946)
* Why I Write (1946)
* The Prevention of Literature (1946)
* Such, Such Were the Joys (1946)
* Lear, Tolstoy and the Fool (1947)
* Reflections on Gandhi (1949)

### Romány

* (1945) - *Zvieracia farma* (angl. Animal Farm)
* (1949) - *1984* (angl. Nineteen Eighty-Four)
* (1934) - *Barmské dni* (angl. Burmese Days)
* (1938) - *Hold Katalánsku* (angl. Homage to Catalonia)
* (1933) - *Na dne v Paríži a v Londýne* (angl. Down and Out in Paris and London)
* (1939) - *Nadýchnuť sa* (angl. Coming Up For Air)
* (1935) *A Clergyman's Daughter*
* (1936) *Keep the Aspidistra Flying*
* (1937) *The Road to Wigan Pier*

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **George Orwell**
* Spolupracuj na Commons Commons ponúka multimediálne súbory na tému **George Orwell**

Autoritné údaje: * abART: 64116
* BnF: 11918228x
* GND: 118590359
* ISNI: 0000 0003 6864 5684
* LCCN: n79058639
* NK ČR: jn19981001921
* SNK: 148417
* ULAN: 500277419
* VIAF: 95155403
* WorldCat: lccn-n79058639



1. ↑   *Home : Oxford English Dictionary* [online]. www.oed.com, [cit. 2022-11-18]. Dostupné online. (po anglicky)